КъБР-м и Iэтащхьэр Италие Республикэм и генеральнэ консулым хуэзащ
КIуэкIуэ Юрий дыгъуасэ лэжьыгъэ IуэхукIэ хуэзащ Италие Республикэм щIыхь зиIэ и генеральнэ консулу Ипщэ, Кавказ Ищхъэрэ федеральнэ округхэм щыIэ Лодиджиани Пьерпаоло.
ЗэIущIэм щытепсэлъыхьащ агропромышленнэ комплексым, электроэнергетикэм, туризмэм я IэнатIэхэм щызэдэлэжьэнымкIэ, кIэрыхубжьэрыхухэм елэжь иджырей предприятэ республикэм и щIыналъэм къыщызэгъэпэщынымкIэ щыIэ Iэмалхэм.
КIуэкIуэ Юрий къыхигъэщхьэхукIащ бгылъэ щIыпIэхэм зегъэужьынымкIэ, туризмэм и инфраструктурэ зэтегъэувэнымкIэ Италием и IэщIагъэлIхэм зэфIэкI зэрабгъэдэлъыр икIи Урысей Федерацэм и делегацэм хэту езыр Больцано-Тироль Ипщэ щIыналъэм щыщыIам ар и нэгу зэрыщIэкIар.
Лодиджиани Пьерпаоло къыхигъэщхьэхукIащ санаторэ-курорт IэнатIэм, цIыхухэм я узыншагъэр зэтегъэувэжыным хуэгъэзауэ Къэбэрдей-Балъкъэрым хэкIыпIэшхуэ зэриIэр, лъэныкъуитIыр щэнхабзэ, егъэджэныгъэ IуэхухэмкIи зэрызэдэлэжьэфынур.
ЗэIущIэм щызэгурыIуащ зи гугъу ящIа IэнатIэхэм яхуэгъэзауэ щыIэ зэпыщIэныгъэхэр ягъэбыдэну.
КъБР-м и Iэтащхьэмрэ Правительствэмрэ я пресс-IуэхущIапIэ.
